CELEX: 32016D0209
Language: bg
Date: 2016-02-12 00:00:00
Title: Решение за изпълнение (ЕС) 2016/209 на Комисията от 12 февруари 2016 година относно искане за стандартизация до европейските организации за стандартизация по отношение на интелигентните транспортни системи (ИТС) в градските райони в подкрепа на Директива 2010/40/ЕС на Европейския парламент и на Съвета относно рамката за внедряване на интелигентните транспортни системи в областта на автомобилния транспорт и за интерфейси с останалите видове транспорт (нотифицирано под номер С(2016) 808) (Текст от значение за ЕИП)

16.2.2016   
            
            
               BG
            
            
               Официален вестник на Европейския съюз
            
            
               L 39/48
            
         РЕШЕНИЕ ЗА ИЗПЪЛНЕНИЕ (ЕС) 2016/209 НА КОМИСИЯТА
   от 12 февруари 2016 година
   относно искане за стандартизация до европейските организации за стандартизация по отношение на интелигентните транспортни системи (ИТС) в градските райони в подкрепа на Директива 2010/40/ЕС на Европейския парламент и на Съвета относно рамката за внедряване на интелигентните транспортни системи в областта на автомобилния транспорт и за интерфейси с останалите видове транспорт
   
      
         (нотифицирано под номер С(2016) 808)
      
   
   (само текстовете на английски, френски и немски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 10, параграф 1 от него,
   като има предвид, че:
   
               (1)
            
            
               В съответствие с член 8 от Директива 2010/40/ЕС на Европейския парламент и на Съвета (2) Комисията може да поиска от европейските организации за стандартизация (ЕОС) да разработят необходимите стандарти за осигуряване на оперативна съвместимост, съвместимост и непрекъснатост за внедряването и експлоатацията на ИТС. Тези стандарти влизат в обхвата на членове 2, 3, член 4, параграф 1 и приложение I към Директива 2010/40/ЕС за конкретни приоритетни области и приоритетни действия в областта на ИТС. В приложение I се подчертава също така необходимостта от градски и междуградски интерфейси за обмен на данни и от оперативна съвместимост и съвместимост на градското измерение в рамките на цялостната европейска архитектура на ИТС.
            
         
               (2)
            
            
               Приложното поле за прилагане на спецификациите, които вече са приети съгласно член 6 от Директива 2010/40/ЕС (3), представлява основно трансевропейската транспортна мрежа. Въпреки това в Директива 2010/40/ЕС се признава необходимостта от интерфейси между градския и междуградския транспорт, осигуряващи оперативна съвместимост и непрекъснатост на услугите по мрежите и през границите. Градските райони се определят като незадължителни „приоритетни зони“ за прилагането на спецификациите за предоставянето в целия ЕС в реално време на информационни услуги за движението по пътищата. Т.нар. „първа и последна миля“ от пътуванията обикновено са в градските райони и поради това те са от съществено значение за предоставянето в целия ЕС на информационни услуги за мултимодални пътувания, допринасящи за безпрепятствена мобилност.
            
         
               (3)
            
            
               В рамките на общите цели относно ИТС, определени в Директива 2010/40/ЕС, градското измерение има своите собствени нужди, предвидени в Плана за действие относно ИТС (2008 г.) (4) и в Плана за действие за градска мобилност (2009 г.) (5). През 2010 г. Европейската комисия създаде експертна група по градски ИТС (6) с участието на представители на местните органи и техните основни партньори от сферата на научните изследвания, промишлеността, транспортни органи и оператори, органи по стандартизация и др. Тази група разработи насоки за внедряването на ключови приложения на градските ИТС (по-специално информация за мултимодални пътувания, интелигентно издаване на билети, управление на движението и градска логистика), направи подбор на редица най-добри практики и разгледа необходимостта от по-нататъшна стандартизация в областта на градските ИТС.
            
         
               (4)
            
            
               В своя „Пакет за градска мобилност“ (7), приет през декември 2013 г., Комисията отбеляза отново необходимостта от увеличаване на ефективността и безопасността на градската мобилност и обяви планирани действия и препоръки към държавите членки в редица области, включително в тези на градската логистика, регулирането на възможностите за придвижване из градовете и таксуването за ползване на пътища, координираното внедряване на интелигентни транспортни системи в градовете и пътната безопасност в градските райони.
            
         
               (5)
            
            
               В Директива 2007/2/ЕО на Европейския парламент и на Съвета (8) се изисква публичните власти да публикуват географска информация за транспортната мрежа. Употребата на тази графика на цифровата мрежа може да се разшири, за да се използва като обща система за обозначаване на местоположението за предоставяне на надеждни услуги в областта на ИТС. При това разширяване следва да се вземат предвид вече съществуващите стандарти, по-специално записите с географски данни „Geographic Data File“ (GDF) (9).
            
         
               (6)
            
            
               В своето съобщение „Борба срещу зависимостта: изграждане на отворени системи за ИКТ чрез по-добро използване на стандартите при възлагането на обществени поръчки“ (10) и придружаващия го работен документ на службите на Комисията „Наръчник за обществени поръчки на основани на стандарти ИКТ системи, елементи на добрите практики“ (11) Комисията посочва предимствата от използването на стандарти и отворени спецификации, за да се избегне зависимостта от конкретен доставчик на технологични решения, и насърчава внедряването на икономически по-ефективни решения.
            
         
               (7)
            
            
               Намерението да се поискат европейски стандарти и европейски стандартизационни документи в подкрепа на Директива 2010/40/ЕС е посочено в точки 2.4.10 (12) и 3.3.8 (13) от две последователни годишни работни програми на Съюза за европейската стандартизация.
            
         
               (8)
            
            
               Комисията изготви указания (14) за изпълнението на исканията за стандартизация и европейските организации за стандартизация приеха да прилагат тези указания при изпълнението на искания за стандартизация.
            
         
               (9)
            
            
               Проведени бяха консултации с европейските организации за стандартизация, с европейските организации на заинтересованите страни в областта на стандартизацията, получаващи финансиране от Съюза, и с Комитета по ИТС, създаден по силата на член 15 от Директива 2010/40/ЕС.
            
         
               (10)
            
            
               Мерките, предвидени в настоящото решение, са в съответствие със становището на комитета, създаден по силата на член 22 от Регламент (ЕС) № 1025/2012,
            
         ПРИЕ НАСТОЯЩОТО РЕШЕНИЕ:
   Член 1
   Поискани дейности по стандартизация
   Европейският комитет за стандартизация (CEN), Европейският комитет за стандартизация в електротехниката (Cenelec) и Европейският институт за стандарти в далекосъобщенията (ETSI), наричани по-долу „европейските организации за стандартизация (ЕОС)“, се приканват да изготвят нови европейски стандарти и европейски стандартизационни документи в подкрепа на изпълнението на член 8 от Директива 2010/40/ЕС за предоставяне на информация за мултимодални пътувания, управление на движението и градска логистика в областта на градските ИТС. Исканите европейски стандарти и европейски стандартизационни документи са изброени в таблици 1, 2, 3 и 4 от приложение II и отговарят на изискванията, посочени в приложение I.
   Член 2
   Изготвяне на работната програма
   ЕОС подготвят съвместната работна програма, в която се посочват всички поискани документи, отговорните технически органи и графикът за изпълнението на работата в съответствие с крайните срокове, посочени в приложение II. ЕОС представят работната програма на Комисията до 31 юли 2016 г. и предоставят достъп на Комисията до общ проектоплан.
   ЕОС могат да решат колко европейски стандарти и европейски стандартизационни документи са необходими за изпълнението на искането, посочено в член 1.
   Член 3
   Споразумение по работната програма
   ЕОС следват в своята работна програма евентуалните приоритети, изразени от Комисията, за изпълнението на искането, посочено в член 1.
   ЕОС информират Комисията за всички изменения на работната програма.
   Към работната програма може да се добавят нови теми за европейски стандарти или европейски стандартизационни документи, когато в приложение I се съдържат изисквания за такива теми и те са свързани с приоритетните области и приоритетните действия, посочени в членове 2 и 3 и в приложение I към Директива 2010/40/ЕС, и когато е била проведена консултация с Комисията и тя се е съгласила с въпросното добавяне, след като бъде информиран комитетът, създаден по силата на член 22 от Регламент (ЕС) № 1025/2012.
   Член 4
   Докладване
   ЕОС изготвят всяка година доклад до Комисията относно изпълнението на искането, посочено в член 1. Тези организации представят на Комисията първия съвместен годишен доклад до 30 март 2017 г.
   ЕОС представят на Комисията окончателния съвместен доклад до 30 юни 2019 г. В окончателния доклад се включва критерий за измерване на постигнатото по отношение на стандартизацията в областта на предоставяне на информация за мултимодални пътувания, управление на движението и градска логистика и равнището на участие на заинтересованите страни по време на работата по стандартизация, поискана с член 1.
   Член 5
   Валидност
   Ако искането, посочено в член 1, не бъде прието от някоя от ЕОС в срок от един месец след получаването му, това искане не може да представлява основание за изготвянето на европейски стандарти и европейски стандартизационни документи.
   Член 6
   Изисквания относно оперативната съвместимост
   Поисканите европейски стандарти и европейски стандартизационни документи се разработват така, че да бъдат съобразени и да съответстват на изискванията на делегираните актове, приети от Комисията съгласно Директива 2010/40/ЕС, по-специално спецификациите за предоставянето в целия ЕС в реално време на информационни услуги за движението по пътищата, приети на 18 декември 2014 г. (15), и спецификациите за предоставянето в целия ЕС на информационни услуги за мултимодални пътувания (16).
   Член 7
   Адресати
   Адресати на настоящото решение са Европейският комитет за стандартизация, Европейският комитет за стандартизация в електротехниката и Европейският институт за стандарти в далекосъобщенията.
   
      Съставено в Брюксел на 12 февруари 2016 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 316, 14.11.2012 г., стр. 12.
   
      (2)  Директива 2010/40/ЕС на Европейския парламент и на Съвета от 7 юли 2010 г. относно рамката за внедряване на интелигентните транспортни системи в областта на автомобилния транспорт и за интерфейси с останалите видове транспорт (ОВ L 207, 6.8.2010 г., стр. 1).
   
      (3)  Делегирани регламенти (ЕС) № 305/2013 (ОВ L 91, 3.4.2013 г., стр. 1), (ЕС) № 885/2013 (ОВ L 247, 18.9.2013 г., стр. 1), (ЕС) № 886/2013 (ОВ L 247, 18.9.2013 г., стр. 6) и (ЕС) 2015/962 (ОВ L 157, 23.6.2015 г., стр. 21) на Комисията.
   
      (4)  COM(2008) 886 окончателен.
   
      (5)  COM(2009) 490 окончателен.
   
      (6)  http://ec.europa.eu/transparency/regexpert/index.cfm?do=groupDetail.groupDetail&groupID=2520.
   
      (7)  http://ec.europa.eu/transport/themes/urban/urban_mobility/ump_en.htm.
   
      (8)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
   
      (9)  ISO (14825: 2004), в който най-вече се описва пътната инфраструктура за нуждите на ИТС и се предвижда всеобхватна обща система за обозначаване на местоположението.
   
      (10)  COM(2013) 455 final.
   
      (11)  SWD(2013) 224 final.
   
      (12)  COM(2013) 561 final.
   
      (13)  COM(2014) 500 final.
   
      (14)  SWD (2015) 205 final от 27 октомври 2015 г., Ръководство за европейска стандартизация в подкрепа на законодателството и политиките на Съюза, част III, Указания за изпълнението на искания за стандартизация.
   
      (15)  C(2014) 9672 final.
   
      (16)  Работата все още не е приключила. Спецификации, предвидени за края на 2015 г./началото на 2016 г.
   
      ПРИЛОЖЕНИЕ I
      
         ИЗИСКВАНИЯ ОТНОСНО ЕВРОПЕЙСКИТЕ СТАНДАРТИ И ЕВРОПЕЙСКИТЕ СТАНДАРТИЗАЦИОННИ ДОКУМЕНТИ
      
      1.   OБЩИ ИЗИСКВАНИЯ
      1.1.   Общи изисквания за изготвяне на работната програма
      
      Експертната група по градски ИТС (1) изготви препоръки за по-добро интегриране на градското измерение в европейските дейности по стандартизация и съсредоточаване на усилията за стандартизация в конкретни теми, с цел да се гарантира създаването на необходимите интерфейси между градския и междуградския транспорт.
      Експертната група препоръча също така да се осигури участието на местните органи и експерти със специфични познания в областта на градското развитие в процеса на стандартизация на ИТС.
      Поради това работната програма, която ще се изготвя въз основа на това искане, се разработва:
      като се съсредоточава приоритетно върху три области от градските ИТС, по-специално: информационни услуги за мултимодални пътувания, управление на движението, включително регулиране на достъпа, и градска логистика, включително управление на местата за паркиране. За да се постигне свързаност на ИТС (като се избегне разделение или ефекти на блокиране), европейските организации за стандартизация (ЕОС) следва да покажат как трите горепосочени области са свързани помежду си в една по-широка градска архитектура на ИТС и да приспособят техните връзки и интерфейси с други свързани ИТС приложения (не попадащи пряко в обхвата на настоящото искане);
      като се има предвид необходимостта да се отговори на разнообразието от нужди на ползвателите (от потребителите до операторите и доставчиците на услуги), различните видове среда (включително интерфейсите между градския и междуградския транспорт) и различните типове превозни средства или видове транспорт или услуги за мобилност (включително за лицата с ограничена подвижност), свързани с трите горепосочени области. За тази цел ЕОС се приканват да поддържат връзка със съответните органи, които представляват градската мобилност и са заинтересовани от градските ИТС, като групи и организации за координиране на стандартизацията, рамки за стандартизация по места, експерти и платформи на заинтересовани страни по места, сдружения на градове и региони, сдружения на ползватели, транспортни оператори и представители на доставчици на услуги. Те могат да поканят тези заинтересовани страни да участват в техните дейности и да допринесат за изготвянето на техните документи. Те следва да покажат по какъв начин да се привлекат точните експерти (по градско развитие) и заинтересовани страни по време на целия процес (планиране, изготвяне на стандартите, внедряване). Следва да бъде взето предвид и разнообразието от политики и съществуващи положения на местно равнище. По-специално, когато е възможно, по време на изпълнението на това искане биха могли да се предвидят изпитвания с участващи доброволно пилотни градове;
      като се установят необходимите организационни мерки в подкрепа на ефективното сътрудничество и добрата координация между инициативите за стандартизация в областта на ИТС и работните групи.
      1.2.   Общи изисквания по отношение на поисканите документи
      
      1.2.1.   Осигуряване на съответствие
      
      Поисканите европейски стандарти и европейски стандартизационни документи се разработват така, че да са в съответствие със:
      
                  —
               
               
                  принципите, посочени в приложение II към Директива 2010/40/ЕС,
               
            
                  —
               
               
                  принципите на регулаторната уредба за защита на личните данни (Директива 95/46/ЕО на Европейския парламент и на Съвета (2) и предложение за Регламент на Европейския парламент и на Съвета относно защитата на физическите лица във връзка с обработването на лични данни и относно свободното движение на такива данни (3)),
               
            
                  —
               
               
                  принципите на електронната достъпност и достъпността на уебсайтовете (Съобщение „За достъпно информационно общество“ (4)).
               
            1.2.2.   Хармонизиране
      
      Експертната група по градски ИТС подчерта, че усилията в областта на стандартизацията следва да са насочени към преодоляване на съществуващите пропуски, към осъвременяване и допълване на съществуващите стандарти.
      Поради това в поисканите европейски стандарти и европейски стандартизационни документи следва, доколкото е възможно, да се използват повторно следните съществуващи стандарти, спецификации и проекти, като се извърши хармонизиране или се установи взаимодействие с тях: проектите по програмата „CIVITAS“ (5), консултативната група по ИТС „CAPITAL CIVITAS“ (6), проекта „Насърчаване на отворени спецификации и стандарти в Европа“ (POSSE) (7), проекта „OPTICITIES“ (8), проекта „FREILOT“, координационната група „Интелигентни градове и общини“, искане за стандартизация M/453 относно кооперативните (взаимодействащите си) системи (9), платформата C-ITS, стратегическите и техническите групи по DATEX II (10), програмата „Контрол и управление на движението в градовете“ (UTMC) (11), сдружението „Open Traffic Systems City Association“ (OCA) (12) и „Отворен комуникационен интерфейс за системи за контрол на пътното движение“ (Open Communication Interface for Road Traffic Control Systems) (OCIT) (13), проекта „FRAME“ (14), проекта „Co-Cities“ (15), проекта „Европейска цифрова инфраструктурна мрежа на движението за интелигентни транспортни системи“ (EDITS) (16), проекта „Европейска автобусна система на бъдещето“ (EBSF) (17), „Речник на каталогизираните данни“ (Data Catalog Vocabulary) (DCAT) (18), пространствените „стандартизирани“ данни и стандартизацията в областта на географското позициониране, както и съществуващите национални стандарти (19).
      В този контекст в поисканите европейски стандарти и европейски стандартизационни документи следва да се предвиди възможността за използване повторно на съществуващите еталонни модели на данни, общи речници на данни и изисквания относно структурата на метаданните, като се извърши хармонизиране или се установи взаимодействие с тях, с цел по-голяма оперативна съвместимост, съгласуваност и непрекъснатост на услугите.
      1.2.3.   Приложимост
      
      Експертната група по градски ИТС предложи да се търсят начини за подкрепа на по-гъвкави и по-малко ограничаващи стандартизационни документи в допълнение към стандартите, за да се отговори по-добре на бързоразвиващата се технологична среда в областта на ИТС.
      Поради това поисканите европейски стандарти и европейски стандартизационни документи следва да отговарят на нуждите на различните ползватели, на многообразието на градовете и да са лесноприложими.
      Това включва, доколкото е възможно, следните аспекти:
      
                  1)
               
               
                  заварени системи и съществуващи протоколи, икономически ефективни начини на преход, бизнесмодели и насоки за възложители на обществени поръчки;
               
            
                  2)
               
               
                  специални нужди на потребителите, предприятията и операторите, включително на малките и средните предприятия;
               
            
                  3)
               
               
                  приложими и свободно достъпни насоки, списъци с кодове, набори от данни, инструменти и процеси, предназначени да улеснят оперативното прилагане и изпитванията за съответствие;
               
            
                  4)
               
               
                  наличие, достъпност, качество, надеждност и точност на данните.
               
            2.   ИЗИСКВАНИЯ ЗА ПОВИШАВАНЕ НА СЪВМЕСТИМОСТТА И СЪГЛАСУВАНОСТТА СЪС СЪЩЕСТВУВАЩИТЕ СТАНДАРТИ И ТЕХНИЧЕСКИ СПЕЦИФИКАЦИИ
      Проверява се съгласуваността на съществуващите европейски, международни или други използвани в световен мащаб стандарти (т.е. взема се предвид работата не само на CEN, CENELEC и ETSI, но също така на DATEX II, UTMC, OTS, ISO, IEC, ITU и т.н.), потенциалните пропуски се оценяват и се предлагат решения, които са съвместими или са от отворен тип, с цел да се постигнат хармонизиране и подобряване на съществуващите стандарти или да се разработят нови оперативно съвместими стандарти и други спецификации, когато това е целесъобразно. Разработването на нови стандарти и спецификации е необходимо да се извършва въз основа на вече съществуващите такива и да се определят изискванията, свързани с архитектурата или свързаността.
      В областта на обществения транспорт, и по-специално по отношение на информацията за мултимодални пътувания и интелигентното издаване на билети, необходимостта от съгласуваност ще засегне широк набор от стандарти и технически спецификации, по-специално Transmodel (20), IFOPT (21), SIRI (22), NETEX (23), IOPTA (24) и ISO (25).
      В областта на превозните средства, използващи алтернативни горива, и съответната инфраструктура всички нови стандарти и спецификации следва да бъдат съвместими с ETSI TS 101 556-3 (26) и да го допълват.
      Необходимо е също така приспособимостта на общите стандарти към градската среда да бъде разгледана и евентуално доразвита. Такъв именно е случаят с DATEX II (27), който осигурява обмен на данни, свързани с движението, описани чрез специални профили. Той изглежда като предпоставка за установяване на оперативна съвместимост и непрекъснатост на услугите между градската и междуградската среда или мрежи. Тази задача може да се изпълнява по най-добър начин чрез осигуряване на тясно сътрудничество със стратегическа група и техническата група на DATEX II.
      При работата, извършвана в рамките на настоящия мандат, ще е необходимо да се предвиди бъдещото внедряване на кооперативни (взаимодействащи си) системи в градските райони. Това ще е свързано с извършената преди това работа по стандартизация в областта на комуникацията между отделните превозни средства и комуникацията между превозните средства и инфраструктурата, която е била извършена в обхвата на искане за стандартизация M/453, управлявано съвместно от Европейския комитет по стандартизация и Европейския институт за стандарти в далекосъобщенията, и с резултата от продължаващата работа на експертите на платформата C-ITS, създадена през ноември 2014 г. от Комисията (по-специално нейните работни групи по стандартизация и разглеждане на бизнес сценарии) (28).
      3.   СПЕЦИФИЧНИ ИЗИСКВАНИЯ ПО ОТНОШЕНИЕ НА ПОИСКАНИТЕ ДОКУМЕНТИ
      3.1.   Определяне на набор от относими случаи на употреба, интегрирани в рамките на градска архитектура на ИТС и подкрепящи прилагането на стандарти и други спецификации
      
      С цел прилагане на прагматичен подход, действията в рамките на настоящото искане се основават на случаи на употреба на високо равнище, свързани с информационни услуги за мултимодални пътувания, управление на движението, включително регулиране на достъпа, и градска логистика, включително управление на местата за паркиране. При определянето или избора на тези случаи на употреба трябва да се намери балансът между потребностите на ползвателите, тенденциите при градската мобилност, технологичното развитие, финансовата устойчивост и приоритетите на политиката (например пътната безопасност). Отдаването на приоритет на тези случаи на употреба и евентуалната им взаимосвързаност трябва също да бъде обяснено заедно с работната програма.
      Случаите на употреба ще бъдат интегрирани в градска архитектура на ИТС (логическа структура и връзки между стандартите и спецификациите и съответните заинтересовани страни), обхващаща цялата верига на информация за всяка от трите горепосочени области и интегрираща се в рамките на цялостната европейска архитектура на ИТС. Поради това тази архитектура за градски ИТС трябва да е в съответствие с модела e-FRAME (29).
      Този цялостен и системен преглед ще подкрепя сътрудничеството със заинтересованите страни, както и разработването или подобряването на съвместими и допълващи се взаимно стандарти и други спецификации, като по този начин се направи възможна свързаността на ИТС.
      В документа относно стратегията за внедряване се обяснява как да се насърчи лесното внедряване на тези стандарти и други спецификации чрез установяването на информационни услуги за мултимодални пътувания, мерки за управление на движението и операции във връзка с градската логистика. За тази цел от основно значение са изводите, извлечени от случаите на употреба, осигуряването на участието на подходящите заинтересовани страни и предоставянето на реалистични насоки за прилагане.
      3.2.   Разглеждане на въпросите, свързани с информационните услуги за мултимодални пътувания, които допринасят за безпрепятствена мобилност
      
      Сред основните въпроси днес са разпокъсаността на информационните услуги относно движението и пътуванията, както и липсата на оперативно съвместими информационни услуги за мултимодални пътувания и за планиране с широко общоевропейско покритие, които да включват „първата и последната миля“ от пътуването едновременно с етапа „пътуване на дълго разстояние“ от точка А до точка Б от пътуването. Наборът от налични данни относно услугите за мобилност трябва да се разшири и да бъде предоставен в стандартизиран формат, за да се позволи неговото въвеждане в иновативни информационни услуги относно движението и пътуванията. Само наличието на цялостни информационни услуги за мултимодални пътувания би дало възможност на ползвателите да разполагат с пълен набор от възможности за пътуване и с варианти за маршрути, които допринасят за оптималния избор от варианти за мобилност, като насърчават по-устойчиво поведение на придвижване и правят цялата транспортна система по-ефективна и достъпна за всички ползватели.
      Следва да се осигурят (тоест да бъдат въведени, когато е необходимо) съвместими формати за данни, отворени и документирани интерфейси и протоколи за предаване на съответните данни и тяхното интегриране в мултимодални бази данни и (съществуващи) услуги за информация и планиране на мултимодални пътувания (в т.ч. с интегрирана възможност за издаване на билети). От съществено значение е съществуващите и новите стандарти и другите спецификации да дават възможност, при необходимост чрез допълнителни интерфейси и протоколи, за ефективното интегриране или свързване на различните аспекти или блокове от услуги за информация и планиране на мултимодални пътувания.
      3.3.   Разглеждане на въпросите, свързани с управлението на движението, включително регулиране на достъпа
      
      Системите за управление на движението непрекъснато се развиват и докато в миналото те предимно бяха ориентирани към обмен на информация между контролни центрове, днес тенденцията е да подпомагат все повече сътрудничеството между системите (включително това с полеви устройства), мрежите и операторите. Поради тази причина трябва да се разработват подходящи стандарти, интерфейси и/или протоколи с цел подкрепа на работещите на принципа на сътрудничеството решения за контрол и управление на движението в различните географски мащаби или в различните административни граници на градовете (например от решения за по-флуидно движение в малки квартали и управление на последиците върху крайградското движение до ефективна интеграция на градските възли в рамките на междуградски коридори).
      Съществуват различни начини за управление на пътната мрежа и решаване на проблема със задръстванията и смущенията в движението (например при планирани/непланирани събития, злополуки, наводнения, пожари и др.) чрез управление на движението по ефективен и новаторски начин. Например редица градове въведоха различни методи за пренасочване на движението, мерки за определяне на приоритет в движението и регулиране на достъпа, включително за управление на кръстовища, насочени към всички превозни средства или към част от тях (например отклонения, пътни ленти с предимство, зелени вълни, налагане на такси на ползвателите на пътя или на такси за изминато разстояние, зони с ниски емисии, зони с ниска скорост, пешеходни зони и др.). За съжаление тези мерки не са непременно управлявани по цялостен и съгласуван начин и често не се вземат правилно предвид в системите за информация за движението, предназначени за ползвателите (например при навигационните устройства). Поради това определянето, от една страна, на съгласувани спецификации, съвместими стандарти и практични интерфейси в подкрепа на оперативната съвместимост на данните, необходима за получаване на актуална информация за движението, и оптимизирането, от друга страна, на редица мерки за управление и определяне на приоритет на движението, адекватно допълвани от стандартизирани технологични решения за идентификация на превозните средства (т.е. по отношение на категоризирането на превозните средства, класа на емисиите, характера на спешните мерки, коефициента на натоварване), би допринесло за цялостната ефективност на информацията за движението и неговото управление в градските райони, включително за управлението на регулирането на достъпа и неговото прилагане.
      Следва да се осигурят (тоест да бъдат въведени, когато е необходимо) съвместими формати за данни, отворени и документирани интерфейси и протоколи за предаване на съответните данни, независимо от техния източник (например от датчици, по метода „floating car data“ за определяне на скоростта на движението по пътищата, от центрове за контрол на движението), и тяхното интегриране в настоящи и бъдещи системи за информация за движението и операции за управление на движението, за различни пътни мрежи, включително градски и междуградски връзки.
      3.4.   Разглеждане на въпросите, свързани с градската логистика, включително с управлението на местата за паркиране
      
      В градската среда търсенето на места за паркиране и доставката на товари се считат като фактори, които увеличават задръстванията. Поради това осигуряването на информация в реално време относно наличието на места за паркиране и възможности за лесно резервиране би допринесло за намаляване на остротата на този проблем. Следва да се предложат диференцирани подходи в зависимост от конкретните сектори в областта на логистиката, превозните средства за транспортиране на товари или нуждите, свързани с различните товари (например алтернативни горива, охладени стоки, обратна логистика или отпадъци, опасни товари).
      Следва да се осигурят (тоест да бъдат въведени, когато е необходимо) съвместими формати за данни, отворени и документирани интерфейси и протоколи за предаване на съответните данни, независимо от техния източник и тяхното интегриране в настоящи и бъдещи системи за информация за движението и операции за управление на движението, за различни пътни мрежи, включително градски и междуградски връзки.
      4.   ИЗИСКВАНИЯ ПО ОТНОШЕНИЕ НА ПОСЛЕДВАЩИ ПРЕГЛЕДИ НА ПОИСКАНИТЕ ДОКУМЕНТИ
      След приемането на поисканите европейски стандарти и европейски стандартизационни документи списъкът на представените в тези документи видове синтаксис и свързаните с тях системи за тяхното преобразуване се преразглежда от ЕОС най-малко веднъж на всеки две години с цел да се гарантира, че в него е отразено най-новото технологично развитие и са включени видове синтаксис с оптимално качество. Следва да се обърне специално внимание за приспособяване или мигриране от заварените системи и за осигуряване на обратна съвместимост по отношение на прилагането.
      
         (1)  http://ec.europa.eu/transparency/regexpert/index.cfm?do=groupDetail.groupDetail&groupID=2520.
      
         (2)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
      
         (3)  COM(2012) 11 final — 2012/0011.
      
         (4)  COM(2008) 804 окончателен.
      
         (5)  http://www.civitas.eu/display-all-projects
      
         (6)  http://www.civitas.eu/
      
         (7)  www.posse-openits.eu
      
         (8)  http://www.opticities.com/
      
         (9)  http://ec.europa.eu/enterprise/sectors/ict/files/standardisation_mandate_en.pdf
      
         (10)  www.datex2.eu
      
         (11)  http://www.utmc.eu/
      
         (12)  www.oca-ev.info
      
         (13)  www.ocit.org/
      
         (14)  http://www.frame-online.net/
      
         (15)  www.co-cities.eu
      
         (16)  www.cei.int
      
         (17)  http://www.ebsf.eu/
      
         (18)  http://www.w3.org/TR/vocab-dcat/
      
         (19)  Например „Intermodal verkehrsgraph graphenintegrationsplattform (GIP)“ http://www.fsv.at/shop/produktdetail.aspx?IDProdukt=837823b7-8697-45e8-9dc6-063924066176
      
         (20)  Transmodel — Европейски еталонен модел на база от данни за обществения транспорт (European Reference Data Model for Public Transport), EN 12896:2006 (Transmodel 5.1) и EN 12896:2014 (Transmodel V6: части 1 — 3).
      
         (21)  IFOPT (EN 28701) — Европейски стандарт за определяне на модел на данните за идентификация на фиксирани обекти в обществения транспорт (например точки за спиране, зони за спиране, гари, пътеки за преминаване на пешеходци, входове и др.), които понастоящем са интегрирани в EN 12896:2014.
      
         (22)  SIRI (FprEN 15531-1 — 3 и CEN/TS 15531-4 и 5) — Европейски стандарт, с който се определя интерфейс за услуги за получаване на информация в реално време, отнасяща се за дейности на обществения транспорт.
      
         (23)  NETEX се основава на Transmodel 5.1, като е разширен с допълнителни понятия от IFOPT и SIRI и е разделен на три части: част 1 — транспортна мрежа, част 2 — графици и част 3 — пътни такси:
      
                  —
               
               
                  CEN/TS 16614-1, Обмен на данни за трафик в мрежа — част 1: Мрежова топология (NeTEx)
               
            
                  —
               
               
                  CEN/TS 16614-2, Обмен на данни за трафик в мрежа — част 2: Информация за времеви графици (NeTEx)
               
            
                  —
               
               
                  WI 00278330 (prCEN/TS 16614-3), Обмен на данни за трафик в мрежа — част 3: Информация за пътни такси (NeTEx).
               
            
         (24)  IOPTA, Приложения за съвместно работещ обществен транспорт, EN 15320 във връзка с EN 1545 Системи с карти за идентификация — Приложения за наземен транспорт.
      
         (25)  EN ISO 24014-1:2007, Обществен транспорт — Оперативно съвместими системи за управление на пътните такси — част 1: Архитектура
      
                  —
               
               
                  CEN ISO/TR, 24014-2:2013, Обществен транспорт — Оперативно съвместими системи за управление на пътните такси — част 2: Бизнес практики (ISO/TR 24014-2:2013)
               
            
                  —
               
               
                  ISO/IEC 14443 Безконтактни карти с интегрални схеми — Карти, действащи от близко разстояние, части 1 — 4
               
            
                  —
               
               
                  ISO/IEC 18092 Връзка на свръхблизко разстояние.
               
            
         (26)  ETSI TS 101 556-3 V1.1.1 (2014-10); Интелигентни транспортни системи (ITS); Комуникация между превозните средства и инфраструктурата; част 1: „Спецификация за уведомления относно точките за зареждане на електрически превозни средства“; и част 3: „Комуникационна система за планиране и резервиране на доставка на енергия за електрически превозни средства с използване на безжични мрежи“.
      
         (27)  CEN/TS 16157 части 1 — 6: Интелигентни транспортни системи — Технически характеристики на DATEX II при обмен на данни за управление на трафика и информацията за трафика.
      
         (28)  http://ec.europa.eu/transport/themes/its/news/c-its-deployment-platform_en.htm
      
         (29)  http://www.frame-online.net/?q=e-frame-project.html
   
   
      ПРИЛОЖЕНИЕ II
      
         ЕВРОПЕЙСКИ СТАНДАРТИ И ЕВРОПЕЙСКИ СТАНДАРТИЗАЦИОННИ ДОКУМЕНТИ И СРОКОВЕ ЗА ПРИЕМАНЕ
      
      1.   СЛУЧАИ НА УПОТРЕБА, ГРАДСКА АРХИТЕКТУРА НА ИТС И ПРИЛАГАНЕ
      
         Таблица 1
      
      
         Поискани нови европейски стандарти и европейски стандартизационни документи за случаи на употреба, градска архитектура на ИТС и прилагане
      
      
                  Справочна информация
               
               
                  Срок за приемане (1)
                  
               
            
                  Европейски стандартизационен документ относно случаи на употреба, свързани с трите области на настоящото искане, като се подчертава евентуалната им взаимосвързаност
               
               
                  12 месеца след изпращането на уведомление за настоящото решението до ЕОС
               
            
                  Европейски стандартизационен документ относно градска архитектура на ИТС, интегриращ трите области на настоящото искане, като се подчертават връзките или интерфейсите с околните ИТС приложения, както и съвместимостта или съгласуваността със съществуващите стандарти, технически спецификации и модели на данни
               
               
                  12 месеца след изпращането на уведомление за настоящото решението до ЕОС
               
            
                  Европейски стандартизационен документ относно стратегия за внедряване, включително практически насоки за прилагането на европейските стандарти, свързани с настоящото искане
               
               
                  39 месеца след изпращането на уведомление за настоящото решението до ЕОС
               
            2.   ИНФОРМАЦИОННИ УСЛУГИ ЗА МУЛТИМОДАЛНИ ПЪТУВАНИЯ, КОИТО ДОПРИНАСЯТ ЗА БЕЗПРЕПЯТСТВЕНА МОБИЛНОСТ
      
         Таблица 2
      
      
         Поискани нови европейски стандарти и европейски стандартизационни документи за информационни услуги за мултимодални пътувания
      
      
                  Справочна информация
               
               
                  Срок за приемане
               
            
                  Европейски стандарти за:
                  
                              —
                           
                           
                              нови услуги за мобилност, като например съвместно ползване на автомобили, съвместно пътуване на повече лица в един автомобил, услуги за съвместно ползване на обществени велосипеди, Park&Ride (паркиране на автомобила и ползване на обществения транспорт), Bike&Ride (паркиране на автомобила и ползване на велосипед) и т.н.,
                           
                        
                              —
                           
                           
                              инфраструктура за алтернативни горива, включително информация за местонахождението и наличността на станциите, моделите за зареждане и капацитета на станциите, (интегрирани) системи за плащане и т.н.
                           
                        
               
                  39 месеца след изпращането на уведомление за настоящото решението до ЕОС
               
            
                  Европейски стандартизационен документ относно еталонен модел на база от данни, общ речник на данни и структура на метаданните за информационни услуги за мултимодални пътувания
               
               
                  39 месеца след изпращането на уведомление за настоящото решението до ЕОС
               
            3.   УПРАВЛЕНИЕ НА ДВИЖЕНИЕТО, ВКЛЮЧИТЕЛНО РЕГУЛИРАНЕ НА ДОСТЪПА
      
         Таблица 3
      
      
         Поискани нови европейски стандарти и европейски стандартизационни документи за управление на движението, включително регулиране на достъпа
      
      
                  Справочна информация
               
               
                  Срок за приемане
               
            
                  Европейски стандарти за:
                  
                              —
                           
                           
                              набор от мерки за управление на движението (включващ необходимата инфраструктура/статични данни за пътищата, динамични данни за състоянието на пътищата, данни за движението или данни за контрол на движението, метеорологични данни),
                           
                        
                              —
                           
                           
                              набор от мерки за пренасочване на движението, за определяне на приоритет в движението и регулиране на достъпа, включително управление на кръстовища (допълнени от данни за идентификация на превозните средства). Следва да се вземат предвид по-специално различните видове модели за таксуване на ползвателите на пътища, въведени в различни градове, както и редът и условията на споделеното използване на специални ленти за движение от различни видове превозни средства (например превозните средства за транспортиране на товари, обществения транспорт, превозните средства за спешна помощ)
                           
                        
               
                  39 месеца след изпращането на уведомление за настоящото решението до ЕОС
               
            
                  Европейски стандарти или европейски стандартизационни документи относно еталонен модел на база от данни, общ речник на данни и структура на метаданните за управление на движението, включително регулиране на достъпа
               
               
                  39 месеца след изпращането на уведомление за настоящото решението до ЕОС
               
            4.   ГРАДСКА ЛОГИСТИКА, ВКЛЮЧИТЕЛНО УПРАВЛЕНИЕ НА МЕСТАТА ЗА ПАРКИРАНЕ
      
         Таблица 4
      
      
         Поискани нови европейски стандарти и европейски стандартизационни документи за градска логистика, включително управление на местата за паркиране
      
      
                  Справочна информация
               
               
                  Срок за приемане
               
            
                  Европейски стандарти за:
                  
                              —
                           
                           
                              интелигентни паркинги за леки автомобили, търговски превозни средства и камиони. Следва да се вземе предвид възможността за разширяване на съществуващите технически спецификации или профили, свързани с паркирането, или за тяхното адаптиране към нуждите на градските райони (2),
                           
                        
                              —
                           
                           
                              информация относно товарните площадки и услугите за резервиране за определени превозни средства за транспортиране на товари и сектори в областта на логистиката. Необходимо е предложените стандарти и спецификации да се отнасят едновременно до инфраструктурата и превозните средства (включително идентификацията на превозното средство и/или товара, когато е целесъобразно). Освен това следва да се разгледа също така употребата за целите на градската логистика на превозни средства, използващи алтернативно гориво, и вариантите за тяхното зареждане (например по време на товарене/разтоварване на специални площадки)
                           
                        
               
                  39 месеца след изпращането на уведомление за настоящото решението до ЕОС
               
            
                  Европейски стандартизационен документ относно еталонен модел на база от данни, общ речник на данни и структура на метаданните за градска логистика, включително управление на местата за паркиране
               
               
                  39 месеца след изпращането на уведомление за настоящото решението до ЕОС
               
            
         (1)  „Приемане“ означава моментът, в който съответната европейска организация по стандартизация прави стандарта достояние на членовете си или на широката общественост.
      
         (2)  Технически характеристики на DATEX II при обмен на данни за управление на трафика и информацията за трафика — CEN/TS 16157, част 6 — разширение към „Информация за паркиране“.